Ρυζόγαλο με ελληνικό καφέ
Εντυπωσιακές εναλλαγές γεύσεων εκπλήσσουν ευχάριστα τον ουρανίσκο, με αποκορύφωμα τον καφέ, που μετατρέπεται σε κρέμα κάτω από το καυτό ρυζόγαλο!
150 γρ. ρύζι για ριζότο (αρμπόριο, καρναρόλι ή Καρολίνα Σερρών)  , 10 γρ. βούτυρο αγελάδος , 25 ml κονιάκ ή ρούμι 500-600 ml ζεστό νερό , 30 γρ. ζάχαρη , τα σπόρια από το 1/4 από κλωναράκι βανίλιας , 50 ml κρέμα γάλακτος , 2 κουτ. γλυκού (κοφτές) ελληνικός καφές (σκόνη), 3 μεγάλα λεμόνια , 220 γρ. ζάχαρη , 250 ml νερό , 1 ξύλο κανέλας
Για το ρυζόγαλο με ελληνικό καφέ, με ένα κοφτερό μαχαίρι αφαιρούμε προσεκτικά τη φλούδα των λεμονιών, έτσι ώστε να πάρουμε όσο λιγότερο από το λευκό τμήμα.Κόβουμε σε λεπτά  μπαστουνάκια τις φλούδες και τις βουτάμε σε βραστό νερό για μερικά δευτερόλεπτα.Τις στραγγίζουμε και τις βάζουμε σε ένα κατσαρολάκι μαζί με τη ζάχαρη, την κανέλα και το νερό. Βράζουμε για περίπου 4 λεπτά (υπολογίζουμε τον χρόνο από τη στιγμή που ξεκινάει ο βρασμός).Τις αφήνουμε μέσα στο σιρόπι μέχρι να τις χρησιμοποιήσουμε.Σε ένα φαρδύ τηγάνι ζεσταίνουμε σε μέτρια φωτιά το βούτυρο και σοτάρουμε το ρύζι για 3-4 λεπτά, μέχρι να γυαλίσουν οι κόκκοι του.Σβήνουμε με το κονιάκ, ανακατεύουμε, προσθέτουμε περίπου ένα φλιτζάνι από το ζεστό νερό, τη ζάχαρη και τη βανίλια και ανακατεύουμε.Μαγειρεύουμε, ανακατεύοντας συχνά, μέχρι σχεδόν όλο το νερό να απορροφηθεί από το ρύζι. Προσθέτουμε την επόμενη δόση νερού με τον ίδιο τρόπο και συνεχίζουμε το μαγείρεμα.Η όλη διαδικασία διαρκεί 20-25 λεπτά, μέχρι το ριζότο να χυλώσει  και οι κόκκοι του ρυζιού να μαλακώσουν μεν, αλλά να παραμείνουν ελαφρώς αλ ντέντε στο κέντρο, δηλαδή να «κρατάνε στο δόντι».Ρίχνουμε την κρέμα γάλακτος και το αφήνουμε να πάρει μια τελευταία βράση.Μοιράζουμε σε τέσσερα βαθιά μπολ τον καφέ (όπως είναι, σε σκόνη) και από πάνω προσθέτουμε καυτό το ρυζόγαλο.Γαρνίρουμε ρυζόγαλο με τα μπαστουνάκια λεμονιού.
Λεμόνι,Ρύζι